**สาธารณรัฐฟิลิปปินส์ (Republic of Philippines)**



*โดย วิจิตรา ประยูรวงษ์*

*บรรณารักษ์ชำนาญการ*

 ✍ **สาธารณรัฐฟิลิปปินส์** (Republic of Philippines) หนึ่งในประเทศเพื่อนบ้านและสมาชิกอาเซียนที่มีความสัมพันธ์อันดีกับไทยมายาวนาน มีคำขวัญประจำชาติว่า “เพื่อพระเจ้า ประชาชน ธรรมชาติ และบ้านเมือง”(Maka Diyos, Makatao, Makakalikasan at Makabansa) ฟิลิปปินส์ประกอบด้วยหมู่เกาะ ต่าง ๆ ประมาณ 7,107 เกาะ ตั้งอยู่ในมหาสมุทรแปซิฟิก เกาะที่สำคัญ คือ เกาะลูซอน เกาะมินดาเนา เกาะปาลาวัน และเกาะบาซิลัน เกาะที่มีประชาชนอาศัยอยู่จริง ประมาณ 2,000 เกาะเท่านั้น ที่เหลือเป็นภูเขาไฟ และเกาะขนาดเล็ก นอกจากนี้ยังมีเกาะที่ยังไม่ได้สำรวจและไม่มีชื่อเรียกอีกกว่า 2,500 เกาะ เมืองหลวง คือ เมืองมะนิลา (Metro Manila) ชื่อเดิมคือ ไมนีลัด (maynilad) เพราะดินแดนแถบนั้นเต็มไปด้วย ต้นนีลัด ซึ่งเป็นไม้พื้นถิ่น จนเรียกเพี้ยนเสียงมาเป็น มะนิลา เช่นทุกวันนี้

 

 ชนเผ่าแรกที่อพยพเข้ามาในฟิลิปปินส์ คือ เผ่าปิกมี่ ซึ่งเป็นพวกหาของป่า และไม่มีที่อยู่เป็นหลักแหล่ง ต่อมาเผ่ามาเลย์อพยพเข้ามาและนำเอาวัฒนธรรมอิสลามมาสู่ฟิลิปปินส์ หลังจากนั้น เฟอร์ดินานด์ แมกเจลแลน (Ferdinand Magellan) นักเดินเรือชาวโปรตุเกส ได้เดินทางมาถึงหมู่เกาะนี้และขนานนามว่า หมู่เกาะแห่งเซนต์ ลาซารัส (St. Lazarus’ Island) เพราะเขาพบหมู่เกาะในวันฉลองเซนต์ ลาซารัส ต่อมา รุย โลเปซ เดอ บิยาโลบอส (Ruy Lopez de Villalobos) นำพระนามของเจ้าชายฟิลิป ซึ่งต่อมาคือพระเจ้า ฟิลิปที่ 2 แห่งสเปน (Philip II of Spain) มาตั้งเป็นชื่อ “ฟิลิปปินส์” ฟิลิปปินส์กลายเป็นอาณานิคมของสเปนนานถึง 327 ปี ชาวฟิลิปปินส์พยายามต่อสู้กับสเปนจนได้รับเอกราช เมื่อ 12 มิถุนายน พ.ศ. 2441 และตั้งเป็นสาธารณรัฐฟิลิปปินส์ แต่ก็ยังไม่มีผลสมบูรณ์เพราะสเปนแพ้สงครามและมอบฟิลิปปินส์ให้สหรัฐอเมริกา ฟิลิปปินส์จึงตกอยู่ภายใต้การปกครองของสหรัฐอเมริกา ต่อมาได้เกิดสงครามโลกครั้งที่ 2 กองทัพญี่ปุ่นได้บุกยึดมะนิลา พลเอกดักลาส แมคอาร์เธอร์ (Douglas MacArthur) ผู้บัญชาการทหารอเมริกันได้ล่าถอยเพราะมีกำลังทหารน้อยกว่า และได้กล่าวคำพูดที่มีชื่อเสียงคือ “ข้าพเจ้าจะกลับมา” (I shall return) และเมื่อเขาได้บุกยึดมะนิลาคืนเป็นผลสำเร็จ และสิ้นสุดสงครามโลกครั้งที่ 2 ประธานาธิบดีแฟรงกลิน ดี รูสเวลต์ (Franklin D. Roosevelt) แห่งสหรัฐอเมริกาลงนามในกฎหมาย ไทดิงส์-แมคดัฟฟีย์ (Tydings-Mcduffie Act) ซึ่งกำหนดจะให้เอกราชแก่ฟิลิปปินส์ภายใน 10 ปี และได้นำรัฐธรรมนูญของสหรัฐอเมริกามาเป็นต้นแบบในการร่างรัฐธรรมนูญให้แก่ฟิลิปปินส์ จนกระทั่งวันที่ 4 กรกฎาคม พ.ศ. 2489 ฟิลิปปินส์จึงได้รับเอกราชจากสหรัฐอเมริกา

 ฟิลิปปินส์ปกครองในระบอบประชาธิปไตยในรูปแบบสาธารณรัฐ (Republic) มีประธานาธิบดีเป็นประมุขและหัวหน้ารัฐบาล มีวาระการดำรงตำแหน่ง 6 ปี โครงสร้างอำนาจการปกครองของฟิลิปปินส์แบ่งออกเป็น 3 ฝ่าย คือ

 ฝ่ายบริหาร ประธานาธิบดีมีอำนาจควบคุมฝ่ายบริหาร กระทรวง ทบวง กรมต่าง ๆ

 ฝ่ายนิติบัญญัติ ทำหน้าที่ออกกฎหมาย ข้อมติ และจัดให้มีการไต่สวนในเรื่องที่มีความสำคัญ ให้ความเห็นชอบงบประมาณและภาษี ประกอบด้วย 2 สภา คือ 1) วุฒิสภา มีสมาชิก 24 คน มาจากการเลือกตั้งโดยตรง วาระไม่เกิน 6 ปี และเป็นได้ไม่เกิน 2 สมัย เลือกตั้งใหม่กึ่งหนึ่งทุก 3 ปี และ 2) สภาผู้แทนราษฎร มีสมาชิกไม่เกิน 250 คน โดย 200 คน มาจากการเลือกตั้งโดยตรง และอีก 50 คน มาจากการเลือกตั้งตามบัญชีรายชื่อจากตัวแทนสาขาอาชีพต่าง ๆ มีวาระ 3 ปี และเป็นได้ไม่เกิน 3 สมัย

 ฝ่ายตุลาการ มีหน้าที่ในการบังคับใช้กฎหมายผ่านทางศาล ศาลของฟิลิปปินส์แบ่งเป็น 4 ระดับ ได้แก่

 1. ศาลระดับท้องถิ่น รับพิจารณาคดีที่ไม่ร้ายแรงนัก

 2. ศาลระดับภูมิภาค มีหน้าที่พิจารณาคดีที่ร้ายแรงกว่าศาลท้องถิ่นมีทั้งหมด 13 แห่ง ประจำ 13 ภูมิภาค

 3. ศาลระดับชาติ เป็นศาลอุทธรณ์และศาลมุสลิม ส่วนมากจะรับพิจารณาคดีอุทธรณ์ด้านภาษี คดีข้าราชการ และคดีฉ้อราษฎร์บังหลวง รวมถึงคดีที่ต้องพิจารณาจากกฎหมายมุสลิม

 4. ศาลสูงสุด ประกอบด้วยประธานและคณะผู้พิพากษาจำนวน 14 คน รับพิจารณาคดีการเมือง คดีอุทธรณ์ คดีฎีกา รวมถึงคดีที่มีความสำคัญระดับประเทศ เช่นการสั่งปลดประธานาธิบดี หากไม่มีประสิทธิภาพในการบริหารงาน ป่วยจนไม่สามารถปกครองประเทศได้ หรือระงับการประกาศใช้กฎอัยการศึก เป็นต้น

 องค์กรอิสระ ค*ณะกรรมการข้าราชการพลเรือน คณะกรรมการการเลือกตั้ง คณะกรรมการตรวจเงินแผ่นดิน คณะกรรมการตรวจสอบการประพฤติมิชอบ และคณะกรรมการสิทธิมนุษยชน*

 *จากบทความนี้ เป็นเพียงข้อมูลเบื้องต้นเกี่ยวกับฟิลิปปินส์เท่านั้น ซึ่งฟิลิปปินส์ยังมีเรื่องราวที่น่าค้นคว้าอีกมาก บทความนี้อาจจุดประกายในการค้นคว้าเชิงลึกเกี่ยวกับฟิลิปปินส์แก่ท่านผู้อ่าน ซึ่งท่านสามารถหาข้อมูลดังกล่าวได้จากห้องสมุดรัฐสภา✍*

*--------------------------------------------------------------------------------------------------------------------------------*

**บรรณานุกรม**

[ปัทมาพร คำโท](http://library1.parliament.go.th/search/resultall.aspx?Callnumber=&Atype=a&Author=ปัทมาพร%20%20%20คำโท&title=&Publisher=&ISBN=&Keyword=&Subject=). (2555). **เราคืออาเซียน ฟิลิปปินส์**. พิมพ์ครั้งที่ 3. กรุงเทพฯ : อมรินทร์พริ้นติ้งแอนด์พับลิชชิ่ง.

[วรางคณา นิพันธ์สุขกิจ](http://library1.parliament.go.th/search/resultall.aspx?Callnumber=&Atype=a&Author=วรางคณา%20นิพันธ์สุขกิจ&title=&Publisher=&ISBN=&Keyword=&Subject=). (2555). **ฟิลิปปินส์ : ประวัติศาสตร์แห่งการต่อสู้.** กรุงเทพฯ : เมืองโบราณ.
[วิทย์ บัณฑิตกุล](http://library1.parliament.go.th/search/resultall.aspx?Callnumber=&Atype=a&Author=วิทย์%20บัณฑิตกุล&title=&Publisher=&ISBN=&Keyword=&Subject=). (2555). **สาธารณรัฐฟิลิปปินส์.** กรุงเทพฯ : สถาพรบุ๊คส์.

สำนักข่าวกรองแห่งชาติ. (2554)**. ข้อมูลพื้นฐานของต่างประเทศ 2555.** กรุงเทพฯ : สำนักข่าวกรองแห่งชาติ.

Office of the Board of Investment. (2550). **สาธารณรัฐฟิลิปปินส์ (Republic of the Philippines)**. [ออนไลน์]. วันที่ค้นข้อมูล 25 กันยายน 2556. เข้าถึงได้จาก http://www.boi.go.th/thai/asean/Philippines/capt1\_p1n.html